আমার সঙ্গে ছিলেন সোমেক চৌধুরী। ফুড ব্লগার এবং তিনিও নিজে তরুণ উদ্যোগপতি। হাতে ধরে বুঝিয়ে বলছিলেন কোথায় কতটা গলদ আছে। কীভাবে এগোনো সম্ভব। ব্যবসা ব্যাপারটা আসলে কী, এবং সাহস কতটা দরকার, ঝুঁকি নেওয়ার হিম্মত যে বই পড়ে, সিনেমা দেখে হয় না এগুলো যে ভিতর থেকে নিজেকেই কুড়িয়ে কাচিয়ে জোগাড় করে নিতে হয় এই সব শুনতে শুনতেই আমার চোখের সামনে একটা আলোময় আগামিকাল ভেসে উঠছিল। ওই কলেজের অধ্যাপক অমিতাভ গুপ্ত বলছিলেন এদের মধ্যে অনেকেরই সম্ভাবনা আছে। এরা অনেকদূর এগোবেন। কেননা এই কলেজ থেকেই অমিতাভর উৎসাহে সাড়া দিয়ে এগিয়ে এসেছেন অনেক তরুণ। তাদের অনেকেই এখন উদ্যোগের দুনিয়ায় বেশ পরিচিত নাম।